Кост от око

Народна приказка

Едно време живеел беден рибар. Веднъж цял ден хвърлял мрежата, ама нищо не уловил. Минал покрай него царят. Той му рекъл:

– Хвърляй, колкото ще хвърляш, за тебе, па последния път хвърли и за мене. Каквото уловиш, донеси ми го. Колкото тежи, толкова злато ще ти дам. Царят си отминал, а рибарят хвърлял мрежата, докато се не стъмнило. Най-после си рекъл: “Чакай да хвърля веднъж и за царя, дано той има по-добър късмет от мене, па ще си ходя”. Хвърлил мрежата и я измъкнал, ама пак била празна. В нея намерил само една костчица. “Е, и царският късмет като моя” – помислил си човекът и си отишъл.

Царят чакал до вечерта, на следващия ден пратил да викнат рибаря. Довели го.

– Ти хвърли ли мрежата веднъж за мене? – питал го той. - Хвърлих, царю, ама и ти не си имал късмет. Никаква риба не се улови, а само една костчица.

– Къде е тая костчица?

– Хвърлих я на пясъка.

– Тя ми е късмет. Скоро да ми я донесеш!

Рибарят отишъл и донесъл костчицата. Царят я турнал на кантара, за да му отмери толкова злато. Турял, турял, та напьлнил кантара, а костта не се повдигала. Почудил се от каква е тази кост, та не може да я повдигне пълен кантар със злато. Разгласили по всичкото царство да дойдат всички учени, ако може някой да каже от какво е костта. Събрали се учените, ама никой не могъл да каже. Дошла и една баба да види каква е тази работа. Бабата погледнала, па взела земя, та посипала костчицата, а на другата страна турила само едно зрънце злато и костта се вдигнала. Царят се зачудил и попитал бабата от какво е тази костчица. Тя рекла:

– Това е, синко, кост от човешко око. Само човешкото око не се насища на злато. Само като му турнеш малко земя, то тогава се насища.